पीसीबी की भारत के साथ द्विपक्षीय श्रृंखला की उम्मीद टूटी  
पीसीबी ने बीसीसीआई अधिकारियों से सकारात्मक जवाब नहीं मिलने के बाद अगले साल भारत के खिलाफ द्विपक्षीय शृंखला की उम्मीद छोड़ दी है।
पाकिस्तान क्रिकेट बोर्ड ने इस हफ्ते सिंगापुर में एशियाई क्रिकेट परिषद की बैठक के दौरान बीसीसीआई अधिकारियों से सकारात्मक जवाब नहीं मिलने के बाद अगले साल भारत के खिलाफ द्विपक्षीय शृंखला की उम्मीद छोड़ दी है।  जंग समाचार पत्र की रिपोर्ट के अनुसार इस बात की संभावना काफी कम है कि भारत भविष्य दौरा कार्यक्रम के तहत अगले साल मार्च अप्रैल में टेस्ट शृंखला के लिए पाकिस्तान की मेजबानी करे।  रिपोर्ट के मुताबिक इस शृंखला के रास्ते में कई रोड़े हैं जिसमें बांग्लादेश में एशिया कप का आयोजन, भारत का व्यस्त अंतरराष्ट्रीय कार्यक्रम और इंडियन प्रीमियर लीग शामिल है जिसका आयोजन अप्रैल के दूसरे हफ्ते से होना है।  रिपोर्ट में पीसीबी सूत्रों के हवाले से कहा गया है, एसीसी की बैठक में हिस्सा लेने गए पीसीबी अधिकारियों ने बैठक के इतर भारतीय क्रिकेट बोर्ड के अधिकारियों के साथ बात की लेकिन उन्हें द्विपक्षीय रिश्ते दोबारा शुरू करने को लेकर सकारात्मक जवाब नहीं मिला। इसके मुताबिक इसी के कारण संभवत: पाकिस्तान सरकार ने अब तक इस महीने बातचीत के लिए भारत जाने के लिए पीसीबी अध्यक्ष जका अशरफ को स्वीकृति नहीं दी है।